Okresná prokuratúra Poprad 
Štefánikova 11, 058 01 Poprad 1 	

Sp. zn. : 2 Pv 246/12/7706	Poprad, 25.1.2013
EEČ : 2-57-13-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: študent
dňa 17.12.2012 v čase okolo 22.00 hod. na XXXXX v Poprade, pred budovou baru XXXXX, nachádzajúceho sa v budove bývalého XXXXX a súčasne zariadenia XXXXX fyzicky napadol poškodeného XXXXX, nar. XXXXX, a to tým spôsobom, že ho najmenej trikrát udrel rukou zovretou v päsť do pravej časti tváre, čím poškodenému XXXXX spôsobil zranenia a to: pomliaždenie mäkkých tkanív na čele vpravo s odreninou, pomliaždenie mäkkých tkanív tváre vpravo s krvnou podliatinou, trieštivú zlomeninu prednej steny čeľuste vpravo s páčením úlomkov do čeľustnej dutiny, s nakrvácaním do čeľustnej dutiny a s prienikom vzduchu pod kožu tváre, zlomeninu spodiny očnice vpravo s posunutím úlomkov a s prienikom vzduchu do očnice, zlomeninu jarmovo-čelustného komplexu vpravo s posunutím úlomkov, poškodenie podočnicového nervu vpravo, otras mozgu ľahkého stupňa, zlomeninu mesiálnej časti korunky zuba č. 11, ktoré si vyžiadali hospitalizáciu poškodeného XXXXX v Univerzitnej nemocnici L. Pastera v Košiciach na klinike stomatológie a maxilofaciálnej chirurgie a následný operačný zákrok s celkovou dobou liečenia od 18.02.2012 do 23.03.2012.  

Podľa §216 odsek 2 Trestného poriadku je určená obvinenému skúšobná doba v trvaní 36 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vyšetrovateľ PZ Okresného riaditeľstva PZ, Odboru kriminálnej polície v Poprade uznesením sp. zn. XXXXX zo dňa 03.04.2012 podľa § 199 ods. 1 Trestného poriadku začal trestné stíhanie. Dňa 30.07.2012 podľa § 206 ods. 1 Trestného poriadku vzniesol obvinenie XXXXX pre zločin ublíženia na zdraví podľa § 155 ods. 1 Trestného zákona, ktorého sa dopustil za okolností uvedených vo výrokovej časti tohto uznesenia. Vzhľadom na závery znaleckého dokazovania bol obvinený upozornený na zmenu právnej kvalifikácie a to prečin ublíženia na zdraví podľa § 156 ods.  1 Trestného zákona. 

	V predmetnej trestnej veci bolo vykonané vyšetrovanie, v rámci ktorého okrem obvineného boli vypočutí svedkovia - poškodený XXXXX, poškodená zástupkyňa XXXXX XXXXX, svedkovia XXXXX, XXXXX, XXXXX, XXXXX, XXXXX, XXXXX,  znalec XXXXX a boli zabezpečené ďalšie dôkazy a to: hlavne znalecký posudok znalca XXXXX, lekárske správy, správy o povesti, charakteristiky a odpis registra trestov. 

	Obvinený pred vyšetrovateľom PZ do zápisnice o výsluchu obvineného vyhlásil, že spáchal skutok, za ktorý je stíhaný. Svoje konanie oľutoval a vyslovil súhlas s podmienečným zastavením trestného stíhania. K priebehu útoku na poškodeného XXXXX uviedol, že v bare XXXXX sa s poškodeným po tom čo sa chvíľu bavili, začali strkať, na čo obvineného odtiahol jeho brat XXXXX. V tej chvíli poškodený XXXXX zakričal, aby za ním vyšiel vonku, pričom obvinený uviedol, že hneď ako vyšiel z dverí udrel poškodeného päsťou rovnou do tváre a následne ho mal udrieť ešte dvakrát. Po uvedenom incidente sa s poškodeným ešte chvíľu bavil a následne videl, že pod pravým okom má červenú škvrnu. Poškodený potom odišiel preč. Obvinený sa po predložení spisu vyšetrovateľom dostavil bez predvolania na Okresnú prokuratúru a uviedol, že zaplatil poškodenému XXXXX sumu vo výške 4559,- €, teda bolestné podľa znaleckého posudku a poškodenej XXXXX sumu 925,83 €, pričom ako odosielateľa uviedol poškodeného XXXXX z dôvodu lepšej identifikácie platby. Zároveň urobil vyhlásenie v zmysle § 216 ods. 1 písm. a) Tr. poriadku a žiadal, aby bolo trestné stíhanie voči nemu podmienečne zastavené. 

	V priebehu vyšetrovania okrem obvineného bol vypočutý poškodený XXXXX, ktorý uviedol, že po tom čo vyšiel z baru XXXXX von, obvinený išiel za ním a bez upozornenia na to, ako stáli oproti sebe ho obvinený udrel päsťou do tváre a to konkrétne do pravého líca, dva možno aj tri alebo viackrát, kde následne poškodený zistil, že na pravom líci má priehlbinu, odbitú špičku predného horného zuba a taktiež silno krvácal z nosa. Následne odišiel sám na ošetrenie do nemocnice. Poškodený si škodu v trestnom konaní neuplatnil.

	Splnomocnená zástupkyňa XXXXX a.s., XXXXX uplatnila škodu za poskytnutú zdravotnú starostlivosť vo výške 925,83 €. Obvinený predložil dňa 18.12.2012 poštovú poukážku, z ktorej vyplýva, že uvedená škoda bola v celom rozsahu uhradená, pričom ako odosielateľ je uvedený XXXXX, čo obvinený zdôvodnil tým, že poškodeného ako odosielateľa uviedol z dôvodu, aby bola platba jednoduchšie priradená k škodovej udalosti. 

Vypočutí svedkovia XXXXX, XXXXX, XXXXX, XXXXX potvrdili konflikt obvineného s poškodeným vo vnútri baru, avšak pri konflikte, ktorý sa odohral pred uvedeným barom neboli účastní. 

Zo znaleckého posudku znalca XXXXX, CSc. č. 157/2012 a lekárskych správa vyplýva, že poškodenému boli obvineným spôsobené zranenia, tak ako sú uvedené vo výrokovej časti tohto uznesenia, pričom ide o zranenia, ktoré sú z medicínskeho hľadiska ľahkými. Boli spôsobené menšou a strednou intenzitou, okrem úderu, ktorý  spôsobil zlomeninu tvárových kostí, ktorý bol minimálnej strednej až väčšej intenzity. Celková doba liečenia bola podľa znaleckého posudku od 18.02.2012 do 23.03.2012, t.j. 35 dní. Bolestné bolo stanovené podľa Opatrenia MZ SR č. 437/2004 v počte bodov 290, čo vo finančnom vyjadrení činí 4.559,- € 

Zo záznamu o priestupkoch vyplýva, že  obvinený má vedený jeden priestupok proti majetku z roku 2011. Zo správy Mestského úradu XXXXX je obvinený hodnotený všeobecne. Zo správy XXXXX vyplýva, že obvinený je študentom 8. ročníka, študuje podľa individuálneho študijného plánu, vzhľadom na jeho vyťaženosť v tréningovej a súťažnej oblasti v tenise, skúšky má ukončené v riadnom klasifikačnom období, je priateľský a obľúbený v kolektíve. V odpise registra trestov obvinený nemá vedený žiaden záznam. 

Podľa § 216 ods.1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného, po vznesení obvinenia, do podania obžaloby, na návrh policajta alebo aj bez návrhu, podmienečne zastaviť trestného stíhanie ak: 
	
		a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

	b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu

	c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

Podľa ods. 2/ cit. ustanovenia v uznesení o podmienečnom zastavení trestného stíhania  sa určí  skúšobná doba na l - 5 rokov. Skúšobná doba začína právoplatnosťou tohto uznesenia. 

	V tomto prípade boli na takýto postup splnené zákonom stanovené podmienky.

Za spáchanie prečinu ublíženia na zdraví podľa § l56 ods. l  Trestného zákona je stanovená horná hranica trestu odňatia slobody až na 2 roky. 

           Obvinený XXXXX vyhlásil, že spáchal skutok za ktorý je stíhaný a jeho vyhlásenie možno považovať za splnenie podmienky v zmysle § 216 ods. l písm. a/ Tr. poriadku.   Konaním obvineného XXXXX bola spôsobená škoda poškodenému XXXXX, pozostávajúca z ujmy na zdraví, ktorá bola ohodnotená vyčíslením  bolestného vo výške 4.559 €  a aj keď si poškodený túto škodu v trestnom konaní neuplatnil, z predloženej poštovej poukážky vyplýva, že obvinený túto sumu poškodenému uhradil. Tiež aj XXXXX za liečenie poškodeného bola uhradená suma 925,83 Eur, ktorá bola uplatnená ako škoda v rámci trestného konania. Uvedená škoda bola v plnom rozsahu uhradená obvineným. 

	Obvinený nemá záznam v reg. trestov, v priestupkovom konaní bol postihnutý len raz a to za skutok inej povahy a preto toto jeho konanie možno považovať za ojedinelé vybočenie z rámca bežného spôsobu života.  Obvinený  doposiaľ viedol bezúhonný život, o čom svedčí aj správa o povesti z miesta bydliska obvineného, ako aj správa zo školy, ktorú navštevuje. 

S poukazom na osobu obvineného, jeho doterajší život, priznanie a oľutovanie trestnej činnosti, náhradu škody, možno konštatovať, že boli splnené všetky zákonom stanovené podmienky na podmienečné zastavenie trestného stíhania a takéto rozhodnutie možno považovať za dostačujúce.

	Podľa § 216 ods. 2 Trestného poriadku bola obvinenému uložená skúšobná doba v trvaní 36 (tridsať šesť) mesiacov. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Gerbery
prokurátor